**ZAPISNIK**

**s 5. sjednice Gradskog vijeća Grada Skradina**

**5.** sjednica Gradskog vijeća Grada Skradina održana je u srijedu 31. (tridesetprvog) siječnja 2018.g. u Uredu gradonačelnika, s početkom u 10,30 sati.

Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 10, te kako postoji kvorum za pravovaljano odlučivanje. Sjednici su nazočni: Ivan Banić, Ante Bratić, Frane Formenti, , Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić i Nadija Zorica.

Sjednici nisu nazočni: Željko Bajalica, Marijana Laća (opr.odsutna) i Florijan Žižić (opr.odsutan).

Sjednici su nazočni gradonačelnik Grada Skradina Antonijo Brajković i njegovi zamjenici Kristina Vlaić Bubalo, te Nikola Milović.

Predsjednica Gradskog vijeća Grada Skradina Nadija Zorica navela je kako je za sjednicu predložen dnevni red s 4. točke. Prijedloga za izmjenu i dopunu dnevnog reda nije bilo, te je tako predloženi dnevni red stavila na glasovanje. Isti je jednoglasno usvojen.

Za raspravu i odlučivanje utvrđen je slijedeći

**DNEVNI RED**

1. Prijedlog Odluke o načinu pružanja javne usluge prikupljanja miješanog komunalnog

otpada i biorazgradivog komunalnog otpada na području Grada Skradina.

1. Prijedlog Odluke o mjerama za sprječavanje nepropisnog odbacivanja otpada i

mjerama za uklanjanje odbačenog otpada na području Grada Skradina.

1. Prijedlog Odluke o povjeravanju obavljanja javne usluge prikupljanja miješanog

komunalnog otpada i biorazgradivog komunalnog otpada na području Grada Skradina.

1. Prijedlog Odluke o izmjenama i dopunama Odluke o komunalnom redu.

Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, upozorivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1. Rad T.Z. Grada Skradina gdje je izvješće o radu i postignućima u 2017.g., Plan rada u 2018.g. i priprema za sezonu 2018.g.?

2. Kad kreću radovi na uređenju ulica Ribarska, Zagrađe (nastavak) te zašto nisu još stupovi rasvjete postavljeni kod kuća ispod kolektora u Skradinu a rupe su iskopane?“

-2-

ODGOVORI:

Gradonačelnik Antonijo Brajković odgovorio je:

„Sukladno važećem zakonu, gradonačelnik je po svojem položaju i predsjednik Turističke zajednice Grada Skradina, sudjeluje u radu Skupštine i Vijeća. Na Skupštini i Vijeću prezentiran je plan rada za 2018.g. kao i postignuće u 2017.g. Kako, sukladno odredbama Statuta, vijećnici su dužni biti informirani o radu, za iduću sjednicu Gradskog vijeća tražit ću od direktora Turističke zajednice da podnese izvješće o radu kao i plan rada za predstojeću sezonu kao i pripremne radnje koje su poduzete u vezi s tim.

Što se tiče drugog pitanja, Vi znate da sam ja na prethodnoj sjednici obećao raspisati upit za ponudu za uređenje ulica u Skradinu (Ribarska i Zagrađe). To je i učinjeno. Nažalost, dostavljene ponude višestruko premašuju planirana sredstva utvrđena Planom nabave i projektantskim troškovnikom. Mi smo upit ponovili i isti je upućen na više adresa i nadam se da ćemo kroz koji dan dobiti ponude koje će biti u okviru projektantskog troškovnika i da ćemo do početka sezone moći završiti te dvije ulice. Ako se dogodi da dostavljene ponude opet budu veće od iznosa predviđenim projektantskim troškovnikom, tada ćemo nažalost morati ići na izmjene projekta. Što se tiče drugog dijela pitanja, još najesen dao sam nalog našem komunalnom poduzeću da riješi problem nepostojanja javne rasvjete u tom dijelu naselja Skradin. Oni su po tom pitanju nešto i napravili i o tome može više reći gospodin Anić kao zaposlenik „Rivine Jaruge“ odnosno može Vam reći gdje je zapelo i u kojoj fazi su ti radovi i kada se može reći da će ti radovi biti završeni.“

Gospodin Zvonimir Anić odgovorio je kako su rupe iskopane i sav materijal je naručen, međutim ispostavilo se kako tu nema struje i kako je negdje kabel u prekidu, te sada treba utvrditi gdje. Naveo je kako su trenutno u tijeku dogovori s „Elektrom“ kada oni mogu izaći na teren i doći s mjeračem koji će ustanoviti gdje je nastali prekid kako se ne bi kopao cijeli asfalt. Kad se to utvrdi pristupit će se sanaciji i radovima na postavljanju stupova javne rasvjete. To bi se trebalo riješiti tijekom veljače.

1. **SLAVKO SKOČIĆ, vijećnik SDSS-a**:

„1. Obišao sam ulicu Svete Petke čije je uređenje predviđeno Programom gradnje i uređenja za 2018.g. Zanima me na koji način se ta ulica planira urediti da li je za to pribavljene odgovarajuća dokumentacija i do koje krajnje točke su planirani radovi od glavne ulice do

* Zadnjih kuća
* Groblje sv. Petka
* Turina

2. Kada će se rješiti problem čekaonica (autobusnih) u naseljima

- Gračac

- Bribir

- Skradinsko Polje“

-3-

ODGOVORI:

Gradonačelnik Antonijo Brajković odgovorio je:

„1. Što se tiče Vašeg prvog pitanja, „prisvojit ću si zasluge“ da je ta ulica uopće uvrštena u Plan nabave za 2018.g. Dosta osoba skrenulo je pozornost na tu ulicu, obišao sam lokaciju i procijenio kako je ona važna u smislu otvaranja pješačke staze prema utvrdi Turina i kako se mora nešto učiniti po pitanju njezina uređenja. Vi znate da je Skradin zaštićena jezgra i da za svaku takvu vrstu aktivnosti trebamo konzervatorske smjernice. U ponedjeljak sam bio, baš za tu ulicu, s konzervatorom g. Markom Sinobad. Jučer mu je upućen pisani zahtjev da nam izdaju konzervatorske smjernice za uređenje te ulice i temeljem toga ćemo naručiti projekt, što znači i geodetsku podlogu i projekt uređenja te ulice. Tek nakon toga moći ćemo znati na koji način ćemo je moći urediti i koliko će to koštati. Ako se ne varam, mi smo u ovoj godini planirali izdvojiti oko 100.000,00 kn i oko 20.000,00 kn za dokumentaciju. Vjerojatno ćemo ići na kombinaciju, ukoliko je konzervatori dopuste, da se ona kompletno modernizira, odnosno da se taj makadam zamijeni ili betonskim zastorom ili asfaltnim. Mi smo sugerirali da od groblja sv. Petke pa do prvih kuća, dakle izvan naselja kroz šumu bude asfalt, a betonski zastor da se stavi od kuća do postojećeg betonskog zastora. Nadam se da ćemo se kroz ovu godinu moći pohvaliti kako ćemo je završiti ili betoniranjem ili asfaltiranjem.

2. U Planu nabave za tu namjenu imamo, u pravilu, po kalendarskoj godini oko 30.000,00 kn. Za tih 30.000,00 kn moguće je instalirati dvije čekaonice. Ako se ne varam, u prošloj godini planirali smo dvije čekaonice i to: u Dubravicama, koja je devastirana i u Bribiru, zaseok Pavići. Vidjet ćemo, ako bude mogućnosti kroz rebalans proračuna da se izdvoje još neka sredstva pa da umjesto dvije napravimo tri čekaonice. Ako ne bude vandalizma, mi možemo relativno brzo pokriti sva naselja s autobusnim čekaonicama. Sami ste svjesni činjenice i svjedoci ste toga da ih često moramo obnavljati i nepotrebno trošiti novac zbog njihovog razbijanja i uništavanja.“

Pročelnik Josip Silov dopunio je odgovor u dijelu koji se odnosi zahtjev za čekaonicu u

naselju Gračac i naveo kako se radi o lokaciji koja se nalazi na državnoj cesti. Poslan je upit „Hrvatskim cestama“ jer su oni nadležni za istu. Međutim, formiranje autobusnog ugibališta, a onda i postavljanje čekaonice na takvom mjestu ne može se izvesti na način da oni samo prošire cestu. Oni moraju ići na kompletan zahvat, izradu projekta, lokacijsku dozvola, otkup zemljišta na kojem bi se to radilo i tek onda kad se formira takvo ugibalište, može ići postavljanje čekaonice.

1. **SILVANA MATIĆ, vijećnica MOST-a:**

„1. Koje su novosti vezane uz izgradnju ceste Sonković, Prukljan, postoje li rokovi za njen dovršetak?

2. Da li su odobrena sredstva iz EU fondova za izgradnju vrtića i koja su predviđanja za početak gradnje?“

-4-

ODGOVORI:

Gradonačelnik Antonijo Brajković odgovorio je:

„1. Hvala na pitanju. Ova cesta je sukladno zakonu, prekategorizirana iz nerazvrstane u lokalnu cestu i sada njom upravlja Županijska uprava za ceste (ŽUC). Koliko je meni poznato u Planu nabave Županijske uprave za ceste nalazi se i uređenje ove ceste, a za koju smo mi izradili projekt i cijela investicija košta la bi cca 2.000.000,00 kn. Ona je u Planu nabave za ovu godinu i trebalo bi očekivati da se ona radi u ovoj godini, ali to više ne ovisi o Gradu Skradinu već o Županijskoj upravi za ceste.

2. Što se tiče Vašeg drugog pitanja, Vi znate da smo mi u petom mjesecu prošle godine aplicirali za izgradnju dječjeg vrtića na mjestu uz današnju osnovnu školu. Nekakve su najave da bi do kraja ovog prvog kvartala mogli dobiti informaciju o tome jesu li nam odobrena sredstva po toj mjeri 7.4.1. i u tom slučaju procedura je takva da ukoliko nam odobre na proljeće, možda koncem godine bi mogli početi raditi.“

1. **FRANE FORMENTI, vijećnik MOST-a:**

„1. Koji su rokovi (datumi) provođenja javne rasprave UPU-a Skradin

2. Koji su razlozi „premještanja“ dijela ACI marina Skradin iz Rokovače radi ustupanja prostora planiranom komunalnom, tko su idejni začetnici tog plana, te koji su benefiti tog prostorno-planskog manevra“

ODGOVORI:

Pročelnik Jedinstvenog upravnog odjela Grada Skradina Josip Silov odgovorio je:

„1. Datumi provođenja javne rasprave za UPU Skradina nisu poznati iz razloga provođenja Ocjene o potrebi izrade strateške procjene prije same javne rasprave. Ukoliko Ocjena o potrebi izrade strateške procjene pokaže da nema potrebe za izradom strateške procjene, prijedlog UPU-a Skradina gotovo je dovršen i javna rasprava mogla bi se provesti tijekom proljeća. U suprotnom, ukoliko se pokaže da treba raditi stratešku procjenu, datum za provođenje javne rasprave je nemoguće odrediti zbog postupka provođenja strateške procjene.

2. Razlozi premještanja dijela ACI marine Skradin je višegodišnje nastojanje Gradske uprave Grada Skradina da „zagospodari“ sjevernom obalom ACI marine radi formiranja luke komunalnog veza (priveza za brodice domicilnog stanovništva) i uređenja prometnice prema Rokovači. Zauzvrat ACI marina Skradin dobila bi koncesijsko područje južno od postojećih pontona prema uvali Lenovac čime bi se zadržao postojeći broj vezova i koncesijska površina sadašnje marine. Za sve detaljnije informacije, vezano uz prijedlog UPU-a Skradin možete doći kod mene u Ured nakon sjednice.“

Pitanja vijećnika više nije bilo.

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 4. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 4. sjednice Gradskog vijeća Grada Skradina jednoglasno je usvojen.

-5-

**RASPRAVA I ODLUČIVANJE**

**Točka 1.**

**Prijedlog Odluke o načinu pružanja javne usluge prikupljanja miješanog komunalnog**

**otpada i biorazgradivog komunalnog otpada na području Grada Skradina**

O prijedlogu Odluke o načinu pružanja javne usluge prikupljanja miješanog komunalnog

otpada i biorazgradivog komunalnog otpada na području Grada Skradina uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako se ovom odlukom utvrđuju kriteriji i način pružanja javne usluge prikupljanja miješanog komunalnog otpada i biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada na području Grada Skradina. Isto tako, detaljno je upoznao vijećnike s odredbama zakona i prijedloga Odluke koji reguliraju ovu materiju kao i razlozima zašto se baš sada donosi ova odluka kao i odluke koje su predmet rasprave usvojenog dnevnog reda. Potom je otvorena rasprava.

Vijećnik Tonći Petrović javio se za riječ i pitao da li postoji projekcija koliko će ići to poskupljenje u postotcima i da li će zeleni otoci postojati u ovom obliku kao što je do sada ili će se njihove lokacije promijeniti. Pročelnik Josip Silov odgovorio je kako će u Skradinu postojati dvije lokacije za zelene otoke: jedna je ova gdje su već postojeći kontejneri, a druga su podzemni kontejneri kod kina. Što se tiče projekcije cijene, trenutno je nema dok se ne dobiju parametri za izračun. Dodao je kako je npr. grad Rijeka koji je i do sada imao ekonomsku cijenu odvoza otpada, a ne socijalnu kakvu ima grad Skradin, cijenu povećao 50% i to samo za odvoz na uređeni deponij Marinšćinu, bez ikakvih dodatnih troškova osim deponiranja. Grad Šibenik također je povećao cijenu za 50% od desetog mjeseca prošle godine i to bez uvođenja bilo kakvih novih mjera i otpad se prikuplja na isti stari način.

Vijećnica Silvana Matić zatražila je pojašnjenje članka 36. prijedloga Odluke koji regulira strukturu cijene navedene javne usluge. Pročelnik Josip Silov odgovorio je kako se cijena javne usluge sastoji od cijene minimalne javne usluge i cijene usluge za količinu predanog miješanog komunalnog otpada koja se računa prema volumenu zaduženog spremnika i broju pražnjenja istog.

Vijećnik Frane Formenti javio se za riječ i pitao koji su rokovi dostave kanti, te predložio organizaciju tribina u svrhu edukacije i upoznavanja stanovnika s navedenim promjenama u sakupljanju i odvozu otpada. Pročelnik Josip Silov odgovorio je kako je davatelj usluge dužan uspostaviti i koristiti digitalni sustav evidencije o preuzetom komunalnom otpadu do 1. svibnja 2018.g. osim dijela evidencije koji se odnosi na dokaze izvršenja javne usluge (čipiranje) spremnika koji je korisnik dužan uspostaviti i koristiti do 1.studenog 2018.g.

Nakon pojašnjenja pojedinih stavki prijedloga Odluke, rasprava je završena, te je predsjednica Gradskog vijeća Grada Skradina Nadija Zorica stavila na glasovanje prijedlog Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Skradina. Ista je jednoglasno usvojena.

Odluka se prilaže Zapisniku pod 1) i čini njegov sastavni dio.

-6-

**Točka 2.**

**Prijedlog Odluke** **o mjerama za sprječavanje nepropisnog odbacivanja otpada i**

**mjerama za uklanjanje odbačenog otpada na području Grada Skradina**

Nakon uvodnog obrazloženja od strane pročelnika Jedinstvenog upravnog odjela Grada Skradina Josipa Silova o prijedlogu Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Skradina, otvorena je rasprava.

Vijećnik Slavko Skočić javio se za riječ i pitao da li postoji plan sanacije za „divlje deponije“. Pročelnik Josip Silov odgovorio je kako su evidentirana 24 takva nelegalna odlagališta na području Grada Skradina, a koja su po prvotnom planu izgradnje županijskog centra za gospodarenje otpadom Bikarac trebala biti sanirana kroz izgradnju navedenog centra. U provedbenim fazama izgradnje centra, taj način sanacije „se izgubio“ budući da fondovi Europske unije iz kojih se financira izgradnja centra nisu osigurali sredstva i za tu namjenu.

Vijećnica Silvana Matić javila se za riječ i pitala na koji način se može prijaviti nelegalni deponij. Pročelnik Josip Silov odgovorio je kako se takve situacije mogu prijaviti osobno, telefonom, a uskoro i popunjavanjem obrasca koji će biti na mrežnim stranicama Grada.

Vijećnik Frane Formenti javio se za riječ i predložio različite kazne za pravne i fizičke osobe, odnosno stupnjevanje kazni, na što mu je pročelnik Josip Silov odgovorio kako je to Zakonom o održivom gospodarenju otpadom i regulirano, a kroz odluku ugovara se samo ugovorna kazna između korisnika i davatelja usluge.

Nakon završene rasprave, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Skradina, te je ista jednoglasno usvojena.

Odluka se prilaže Zapisniku pod 2) i čini njegov sastavni dio.

**Točka 3.**

**Prijedlog Odluke o** **povjeravanju obavljanja javne usluge prikupljanja miješanog**

**komunalnog otpada i biorazgradivog komunalnog otpada na području Grada Skradina**

Nakon uvodnog obrazloženja od strane pročelnika Jedinstvenog upravnog odjela Grada Skradina Josipa Silova o prijedlogu Odluke o povjeravanju obavljanja javne usluge prikupljanja miješanog komunalnog otpada i biorazgradivog komunalnog otpada na području Grada Skradina, a kojim se obavljanje djelatnosti javne usluge prikupljanja miješanog komunalnog otpada povjerava trgovačkom društvu „Rivina Jaruga“ d.o.o. u kojem Grad Skradin ima 100% vlasnički udjel, otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o povjeravanju obavljanja javne usluge prikupljanja miješanog komunalnog otpada i biorazgradivog komunalnog otpada na području Grada Skradina, te je ista jednoglasno usvojena.

Odluka se prilaže Zapisniku pod 3) i čini njegov sastavni dio.

-7-

**Točka 4.**

**Prijedlog Odluke o** **izmjenama i dopunama Odluke o komunalnom redu**

Nakon uvodnog obrazloženja od strane pročelnika Jedinstvenog upravnog odjela Grada Skradina Josipa Silova o prijedlogu Odluke o izmjenama i dopunama Odluke o komunalnom redu, otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o izmjenama i dopunama Odluke o komunalnom redu, te je ista jednoglasno usvojena.

Odluka se prilaže Zapisniku pod 4) i čini njegov sastavni dio.

Sjednica je završena u 11,50 sati.

**ZAPISNIK SASTAVILA:**

Paulina Radeljak, v.r.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica, v.r.